
A táplálkozási szokások, a fizikai aktivitás és a testösszetétel összehasonlító vizsgálata az Eszterházy Károly Katolikus Egyetem sportszakos és nem sportszakos hallgatóinak körében

Az egészséges életmód szempontjából a legfontosabb az életminőségünk fenntartása, amelyre jelentős hatással bír az egészségi állapotnak és edzettségnek megfelelő mértékű testmozgás, a mennyiségi és minőségi táplálkozás, valamint az optimális regenerációhoz elengedhetetlen pihenés. A tanulmány célja az egri egyetemi hallgatóság táplálkozási szokásainak, fizikai aktivitásának és testösszetételének nemenkénti és szakonkénti összehasonlító vizsgálata.
A vizsgálatban összesen százhetvenkilencen vettek részt (n=179), amelyből négy csoport került kialakításra, sportszakos férfi (1; n=48), nem sportszakos férfi (2; n=37), sportszakos női (3; n=29), nem sportszakos női (4; n=65) csoport. Validált módszerekkel mértem a fizikai aktivitást (IPAQ), a táplálkozás minőségét, élelmiszerfogyasztási gyakoriságot (FFQ), valamint a testösszetételt és annak különböző komponenseit (Inbody).
A vizsgált csoportok táplálkozástudományi vizsgálatainak átlageredménye nem, de a heti fizikai aktivitás különbsége szignifikáns: sportszakos heti aktivitása 301.24 perc, míg a nem sportszakos hallgatóé 173.77 perc, (p=0,002). A relatív testizom százalék (M%) eredményeit illetően a sportszakos fiúk rendelkeznek a legnagyobb átlageredménnyel (44%), őket követik a nem sportszakos fiúk (38%), majd először a sportszakos lányok (31%), utánuk a nem sportszakosok csoportja (29%). Az alábbi csoportok között jelentős szignifikancia mellett mutatható ki különbség a relatív testizom százalékban (M%): 1>2 p=0,000; 1>3 p=0,000; 1>4 p=0,000; 3>2 p=0,000; 3>4 p=0,000. A realatív testzsír százalék tekintetében (F%) az alábbi csoportok között jelentős szignifikancia mellett mutatható ki különbség: 1<2 p=0,000; 1<3 p=0,000; 1<4 p=0,000; 3<2 p=0,000; 3<4 p=0,000. A testösszetétel és a fizikai aktivitás között szignifikáns kapcsolatot találtam, a korreláció ellentétes irányúnak bizonyult a két változó esetében: a relatív testzsír százalék (F%) vizsgálatakor [(r)=-0,33; (p=0,000)] és a relatív testizom százalék (M%) esetében [(r)=0,37; (p=0,000)] is a korreláció mértéke jelentős szignifikancia mellett is csekélynek mondható.
A férfi és női humánbiológiai különbségek egyértelműek. A táplálkozásban nem, viszont a fizikai aktivitás mértékében van különbség. Az eredmények alapján 600 percnyi, azaz napi 1,5 óra mérsékelt intenzitású testmozgás szükséges a testarányok megváltoztatásához.



